Pol Van Den Driessche

Pol Van Den Driessche (Oudenoarde, 22 juni 1959) is een West-Vlamschen journalist, TV-presentateur, schryver en polletieker vo den N-VA. J'is tie wel in Ôost-Vloandern geboorn, mo j'eed toch oltyd in Assebroeke geweund. In 2000 es 't ie veruusd no Brugge zelve.

Carrière
Pol Van Den Driessche is een polletieke gazetteschryver die nu en ton e staptje doet nor den overkant, zynde de polletiek zelve.
 J'eit in Gent geschiedenisse geleerd en kwam azô in contact me verschillnde politiekers. Dor eit ie ôok Hugo Schiltz leren kennen.
 In 1982 is't ie ip vrage van Schiltz den dienen z'n rechterand geworden ip het secretatioat van de VU. En os Schiltz vice-eerste-minister was, wos Pol Van Den Driessche zyn woordvoerder.
 In 1988 es't ie begonn by de Standaard ols polletiek journalist. Zeven joar loater es't ie ôofdredacteur geworden van 't Nieuwsblad.
 In 1999 is't ie e momentje den aviseur gewist van minister Luc Van den Bossche, moar loater da joar is't ie no vtm gegoan. Dor ei't ie journalistieke programma's bestierd en/of gepresentird, lik Schaduwkabinet, Polspoel en Desmet en Recht Van Antwoord.
 In 2001 is tie polletieken ôofdredacteur geworden en ei 't ie het program Royalty geleid. 
 J'is ook sedert 2006, woordvoerdre van Cercle Brugge.
 In 't vôorjoar van 2007 legt ie en nieuw ei: je komt kandidoat ip de senoatslyste van CD&V (+ N-VA) en je gerakt verkoozn. By de verkieziengn van 13 juni 2010 stoat ie ip de duwersplekke van de CD&V-Koamerlyste in West-Vloandern. J' hoalt e goeie 25.000 stemmn (+8.000) moa da was nie genoeg vor e zitje in 't Parlement.
 Je werkte vanof  2011 toet 't ende van december 2011 were full time vo vtm. 
 In februoari 2011 kwam zyn twidde boek uut met den titel Mysterie in Laken.
 Ip 't ende van 2011 stapte Van Den Driessche were over noa de polletiek by den N-VA. Je zoudt de Brugse lyste trekkn by de gemêenteroadsverkieziengn van 2012 moa da gienk uutendelik niet deure. Vo 't moment is 't ie communicoatie-adviseur vo de partie.
In 2013 kwam zyn derde boek uut: Motief: Haat.
By de verkieziengn van 25 meie 2014 was 't ie lystduwer ip de Koamerlyste vo den N-VA in West-Vloandern. J'hoalde 22.500 vôorkeurstemmn moa je gerakte juste nie verkoozn. J' is achterof gecoöpteerd ols senateur deur den N-VA.

  Boekn  
 Volk, word staat. Zestig keer op bedevaart naar de IJzer (1988)
 Manu Ruys, Waarnemer in de stroomversnelling (1989)
 Albert II, koning na Boudewijn (1995 i.s.m. Luc Neuckermans)
 Koning en Onderkoning (2001 i.s.m. Gui Polspoel)
 Albert II Tien jaar koning (2003, i.s.m. Brigitte Balfoort en Barend Leyts)
 Over leven in de Wetstraat. 25 jaar politiek journalist (2007)
 Moord in de Senaat (2009)
 Mysterie in Laken (2011)
 Motief: Haat (2013)

Externe koppelienge
 Officiêeln site Pol Van Den Driessche

Categorie:West-Vlamsche TV-presentator
Categorie:West-Vlamsche journalist
Categorie:West-Vlamsche polletieker
Categorie:CD&V-polletieker
Categorie:N-VA-polletieker
Categorie:Volksunie-polletieker
Categorie:Belgisch senateur
Categorie:Befoamde Bruggeliengn